สรุปภาวะตลาดต่างประเทศ ประจำวันที่ 24 ก.ค. 2562
สรุปภาวะตลาดต่างประเทศ ประจำวันที่ 24 ก.ค. 2562
สรุปภาวะตลาดต่างประเทศ ประจำวันที่ 24 ก.ค. 2562
17 ก.ย. 2562

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (24 ก.ค.) เนื่องจากนักลงทุนผิดหวังผลประกอบการของบริษัทยักษ์ใหญ่อย่างโบอิ้ง และแคทเธอร์พิลลาร์ รวมทั้งข้อมูลเศรษฐกิจที่ผันผวนของสหรัฐ อย่างไรก็ดี ดัชนี Nasdaq และ S&amp;P500 ดีดตัวขึ้นปิดที่ระดับสูงสุดเป็นประวัติการณ์ โดยได้ปัจจัยหนุนจากหุ้นกลุ่มผู้ผลิตชิพที่พุ่งขึ้นอย่างแข็งแกร่ง หลังจากเท็กซัส อินสตรูเมนท์ ผู้ผลิตเซมิคอนดักเตอร์รายใหญ่ของสหรัฐเปิดเผยผลประกอบการที่ดีเกินคาด
ดัชนีเฉลี่ยอุตสาหกรรมดาวโจนส์ปิดที่ 27,269.97 จุด ลดลง 79.22 จุด หรือ -0.29% ขณะที่ดัชนี S&amp;P500 ปิดที่ 3,019.56 จุด เพิ่มขึ้น 14.09 จุด หรือ +0.47% และดัชนี Nasdaq ปิดที่ 8,321.50 จุด เพิ่มขึ้น 70.10 จุด หรือ +0.85%
 
ตลาดหุ้นยุโรปปิดปรับตัวขึ้นเล็กน้อยเมื่อคืนนี้ (24 ก.ค.) โดยได้แรงหนุนจากหุ้นกลุ่มผลิตชิปและรถยนต์ซึ่งปรับตัวขึ้น และได้ช่วยชดเชยการร่วงลงของหุ้นกลุ่มธนาคารและกลุ่มสินค้าโภคภัณฑ์ ขณะที่นักลงทุนในตลาดมุ่งความสนใจไปที่การประชุมของธนาคารกลางยุโรป (ECB) ในวันนี้ และการประชุมของธนาคารกลางสหรัฐ (เฟด) ในสัปดาห์หน้า
ดัชนี Stoxx Europe 600 บวก 0.05% ปิดที่ 391.73 จุด
ดัชนี DAX ตลาดหุ้นเยอรมันปิดที่ 12,522.89 จุด เพิ่มขึ้น 32.15 จุด หรือ +0.26% ขณะที่ดัชนี CAC-40 ตลาดหุ้นฝรั่งเศสปิดที่ 5,605.87 จุด ลดลง 12.28 จุด หรือ -0.22% และ ดัชนี FTSE 100 ตลาดหุ้นลอนดอนปิดที่ 7,501.46 จุด ลดลง 55.40 จุด หรือ -0.73%
 
ตลาดหุ้นลอนดอนปิดลดลงเมื่อคืนนี้ (24 ก.ค.) โดยถูกกดดันจากหุ้นกลุ่มเหมืองแร่ซึ่งร่วงลงตามราคาสินแร่เหล็ก หลังบริษัทเวลของบราซิลเตรียมที่จะเริ่มดำเนินการผลิตสินแร่เหล็กอีกครั้ง นอกจากนี้ การที่เงินปอนด์ฟื้นตัวขึ้น ถ่วงหุ้นกลุ่มส่งออกปรับตัวลงด้วย
ดัชนี FTSE 100 ตลาดหุ้นลอนดอนปิดที่ 7,501.46 จุด ลดลง 55.40 จุด หรือ -0.73%
 
สัญญาทองคำตลาดนิวยอร์กปิดบวกเมื่อคืนนี้ (24 ก.ค.) โดยได้แรงหนุนจากการคาดการณ์ที่ว่า ธนาคารกลางสหรัฐ (เฟด) และธนาคารกลางยุโรป (ECB) จะปรับลดอัตราดอกเบี้ยในการประชุมสัปดาห์นี้
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 1.9 ดอลลาร์ หรือ 0.13% ปิดที่ 1,423.6 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 15 เซนต์ หรือ 0.91% ปิดที่ 16.626 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 19.5 ดอลลาร์ หรือ 2.26% ปิดที่ 881.1 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 19.90 ดอลลาร์ หรือ 1.3% ปิดที่ 1,538.50 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (24 ก.ค.) เนื่องจากนักลงทุนกังวลว่าการชะลอตัวของเศรษฐกิจทั่วโลกอาจส่งผลกระทบต่อความต้องการใช้น้ำมัน โดยความวิตกกังวลในเรื่องดังกล่าวได้บดบังปัจจัยบวกจากรายงานของสำนักงานสารสนเทศด้านการพลังงานของรัฐบาลสหรัฐ (EIA) ซึ่งระบุว่า สต็อกน้ำมันดิบของสหรัฐลดลงติดต่อกันเป็นสัปดาห์ที่ 6
สัญญาน้ำมันดิบ WTI ส่งมอบเดือนก.ย. ลดลง 89 เซนต์ หรือ 1.6% ปิดที่ 55.88 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. ลดลง 65 เซนต์ หรือ 1% ปิดที่ 63.18 ดอลลาร์/บาร์เรล
 
ยูโรอ่อนค่าลงเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (24 ก.ค.) หลังจากนักลงทุนคาดการณ์ว่า ธนาคารกลางยุโรป (ECB) อาจปรับลดอัตราดอกเบี้ยในการประชุมกำหนดนโยบายการเงินในวันนี้ ภายหลังจากดัชนีผู้จัดการฝ่ายจัดซื้อ (PMI) รวมภาคการผลิตและบริการเบื้องต้นของยูโรโซน ร่วงลงลงแตะระดับต่ำสุดในรอบ 3 เดือน
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1136 ดอลลาร์ จากระดับ 1.1149 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2479 ดอลลาร์ จากระดับ 1.2441 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6976 ดอลลาร์สหรัฐ จากระดับ 0.7002 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 108.22 เยน จากระดับ 108.26 เยน แต่แข็งค่าเมื่อเทียบกับฟรังก์สวิส ที่ระดับ 0.9857 ฟรังก์ จากระดับ 0.9855 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3143 ดอลลาร์สหรัฐ จากระดับ 1.3135 ดอลลาร์สหรัฐ